Peter Skaarup (DF), 2001-03-30:
Og det gælder jo først og fremmest Kristeligt Folkeparti, De Konservative og måske også Venstre.
Venstre opholdt sig mest ved, at nu skulle jeg være glad, nu skulle Dansk Folkeparti være glade, at vi fik vores forslag igennem, eller noget, der lignede.
Og det er vi sandelig også.
Jeg har også sagt, at vi er meget positive over for, at der nu kommer til at ske noget.
De bliver ikke særlig tilfredse, hvis det fortsætter sådan, at de skal finde hashpiber og de skal finde sprøjter, der har været brugt i forbindelse med narkotika, i deres opgange, og at deres børn skal gå og stikke sig på sådan nogle ting.
Det er de altså ikke særlig glade for, så derfor skal det efter vores opfattelse gå hurtigt.
Så har Enhedslisten en række kritiske bemærkninger omkring forslaget.
Vi havde egentlig ikke nødvendigvis forventet, at regeringen ville gøre det i øvrigt, men det ser ud til, at man, selv om man ikke vil støtte forslaget direkte, så dog vil støtte signalerne og komme med en lovgivning selv.
Og det var sådan set det, der var vores ærinde til at starte med.
Men Enhedslisten kan stort set ikke forstå, at det er et problem.
Og jeg kan ikke tolke det anderledes, end at Enhedslisten først og fremmest stiller sig på de kriminelles side og ikke stiller sig på de borgeres side, som er kede af de problemer, der er med hashklubber og dermed følgende kriminalitet.
Jeg hæftede mig også ved det, som Kristeligt Folkepartis ordfører sagde, at det periferisk i forslaget blev nævnt, at det her område også var nødvendigt i forhold til bordel- og sexklubvirksomhed, specielt i København, men også i de større byer.
Det er helt rigtigt også en af de ting, som vi mener skal være indeholdt i den lovgivning, som regeringen nu kommer med.
Vi mener ikke kun, at det har med hashklubber at gøre.
Vi mener sådan set, at det tager sigte på de steder, hvor der foregår ulovlige aktiviteter.
Så det håber vi bliver en klar del af forslaget, og når det er nævnt periferisk, så er det sådan set af den grund, at det også skal være indeholdt i det lovinitiativ, der kommer til slut.
Så vi håber helt klart på, at det bliver tilfældet.
Det har været svært at få nogle svar fra regeringspartierne i dag, må jeg nok sige.
Specielt Socialdemokratiet ønskede ikke rigtig at svare på, hvad forslaget kom til at indeholde, og det må vi så få at vide på et senere tidspunkt.
Jeg ville da også gerne have spurgt, og Socialdemokratiet er meget velkommen til at svare på, om man også i Socialdemokratiet er enig med Kristeligt Folkeparti og Dansk Folkeparti om, at det også skal have virkning for bordelvirksomhed, som jo er et stort problem visse steder i København; det må vi erkende.
Så vil jeg sige til hr. Kim Behnke om det, at vi skulle legalisere hash i Danmark - sådan forstod jeg hr. Kim Behnkes ærinde - at hvis man snakker med politiet om de ting, hvis man snakker f.eks. med en ledende politimand i København, Erik Bjørn, så siger han jo, at sammen med hashen følger den anden kriminalitet, narkokriminaliteten.
De to ting følges ad, og politiet kan i hvert fald ikke skille de to ting ad i Danmark.
Og Erik Bjørn er meget skeptisk over for, hvad der foregår i Holland.
Erik Bjørn mener grundlæggende, at man ikke bare kan overføre de ting, der foregår i Holland, til Danmark og sige: Vi kan gøre det på samme måde.
Og jeg vil heller ikke sige, at jeg umiddelbart er særlig forstående over for, hvordan man gør det i Holland.
Det er da muligt, at andre lande har fundet en løsning på det; det vil jeg da ikke afvise.
Men jeg mener, at som situationen er i dag, hænger hash og anden narkotika uløseligt sammen.
Og der er det vigtigt, at vi skrider ind, og det mener vi at det her forslag gør. Vi håber og tror også på, at justitsministerens forslag vil gøre det, men det haster, og det skal være godt.